沈祖棻
摸鱼子 再寄素秋
记秦淮、胜游欢宴，惊风何事吹散？狂烽苦逐车尘起，经岁间关流转。
归路远。
叹故国、盟鸥却向巴江见。
离愁又满。
甚歌席深杯，烛窗秋雨，都化泪千点。
茶烟外，锦瑟华年偷换。
朱弦难谱哀怨。
江郎彩笔飘零久，今日画眉都懒。
（往在南雍，尝推眉样第一，秋每以相戏。
因赋诗解之曰：谁怜冷落江郎笔，不赋文章只画眉。
）君莫管。
任扶病、登褛更尽望京眼。
流光易晚。
问斟酌词笺，商量药里，何日镇相伴？